Flere medier skriver i dag, at Aalborg DH forstærker truppen med norske Anja Edin, som klubben vil hente i Leif Gautestads (Aalborg DH's træner, red.) tidligere klub, Gjerpen. I Aalborg DH afviser man dog, at de har forhandlinger i gang med spilleren, fortæller P4 Nordjylland. - Jeg har hørt om hende og set hende spille en enkelt gang ved Nøvling Cup. Hun er da en interessant og spændende spiller, men vi har altså ikke haft kontakt med hende, siger administrationsleder i Aalborg DH, Jan Hansen. Anja Edin har sagt til den norske avis Varden, at hun vil flytte til Danmark, når hendes kontrakt med klubben udløber efter denne sæson, men avisen påstår, at hun allerede skulle være på vej efter nytår.

Opsummering:
Aalborg DH benægter forhandling med norske Anja Edin